Traumatoloģijas un ortopēdijas slimnīca

Traumatoloģijas un ortopēdijas slimnīca ir ārstniecības iestāde, kas atrodas Duntes ielā 22, Rīgā, Latvijā. Pašreizējā slimnīcas vadītāja ir Anita Vaivode.

Vēsture 
Slimnīca tika dibināta 1946. gadā agrākās Rīgas pilsētas Sarkankalna slimnīcas vietā kā Latvijas Traumatoloģijas un ortopēdijas zinātniskās pētniecības institūts, 1994. gadā tika pārsaukta par Valsts traumatoloģijas un ortopēdijas slimnīcu, 1998. gadā ieguva pašreizējo nosaukumu. 1889. gadā celtā vecā korpusa projekta autors ir arhitekts H. K. Šēls.

Specializācija 
Traumatoloģijas un ortopēdijas slimnīca nodrošina veselības aprūpi muskuloskeletālo traumu un slimību gadījumos, šis ir vienīgais specializētais traumatoloģijas un ortopēdijas centrs Latvijā. Slimnīcā nodarbojas ar ambulatorajām konsultācijām, diagnostiku, ķirurģiju, rehabilitāciju, apmācību un pētniecisko darbību.

Struktūrvienības 
 Mugurkaula ķirurģijas centrs,
 Plaukstas un mikroķirurģijas nodaļa,
 Traumu centrs,
 Locītavu ķirurģijas centrs.

Vadītāji 
Direktori
 1946—1955: A. Mačabeli
 1956—1959: O. Rudenko
 1959—1994: Viktors Kalnbērzs
 1994—2004: Valdis Zatlers

Valdes priekšsēdētāji
 2004—2007: Valdis Zatlers
 2007—2013: Vitolds Jurkevičs
 2013—pašlaik: Anita Vaivode

Atsauces

Ārējās saites 
 

Slimnīcas Rīgā
Traumas